
הנחיות להגשת תיק ביצועים  (להלן: "תלקיט הביצועים")

תיק הביצועים נועד לתת ביטוי ליכולותיו וביצועיו של המועמד להכרה במומחיות ביצועי המומחיות יוגשו לוועדה המקצועית בתיק המרכז פריטים מתועדים המהווים תלקיט ביצועים למומחיות. התלקיט מתעד תוצרים המשלבים תהליכים, תוצאות והשפעות, המעידים על איכות  ביצועי המועמד למומחיות. התלקיט משקף את הידע ואת יכולותיו הביצועיות של המועמד למומחיות בתחום עיסוקו, כמו גם את נכונותו לעמוד בפומבי מאחורי עשייתו המקצועית, כדי לקבל הכרה בה. התלקיט כולל בתוכו שלושה פרקים (ראה פירוט פרקי התלקיט בהמשך).

1) מטרות תיק הביצועים 
· לאפשר ייצוג של היבטים שונים בעבודת המועמד למומחיות – ערכים, ידע, מיומנויות וביצועים – שפורטו בהגדרת המומחיות 
· לתת ביטוי למצוינות העובד בתחום המומחיות שהוא עוסק בו.
· להמשיג את ציוני הדרך בעבודתו ולבחון את פועלו ואת הישגיו במבט רפלקטיבי-ביקורתי, המקדם את המשך שיפור עבודתו ואת צמיחתו המקצועית; 
· לאפשר למועמד להציג ביטויים מגוונים של ידע, תפיסות וביצועים, וכך לבטא את  חוזקותיו באופן יצירתי ואותנטי.

2) כללים להגשת תיק הביצועים ולהערכתו 
· על המועמד למומחיות להגיש את התלקיט, רק אם עמד בכל התנאים המפורטים בכללים להכרה במומחיות.
· הפרקים ייכתבו ברווח של 1.5 שורות, והיקפם לא יעלה על המצוין בטבלת ההנחיות המוצגת בלוח 1 ובנספח 1. 
· תלקיט הביצועים ישלח במייל לרשמת המומחיות +עותק קשיח שיוגש או יישלח בדואר.
· הרשמת תרשום בקובץ מיוחד לעניין זה את מספר התלקיט ואת שם הפרק המוגש, בציון שם המגיש ומספר מגיש כרונולוגי.


3) מבנה תיק הביצועים וחלקיו
התלקיט בנוי משלושה פרקים: שלושת הפרקים הם פרקי חובה כשבפרק ג' יוכל המועמד לבחור אחת מתוך שלוש אפשרויות המתאימה להעדפותיו. 
להלן בלוח 1 פירוט מבנה התלקיט והגדרת הפרקים, בהתייחס למשקל הציון הניתן לכל פרק.

4) כללי הליך ההגנה על תיק הביצועים
כשתושלם הגשת התלקיט ובדיקת כל פרקיו, יוזמן המועמד להציג את עבודתו ולהגן עליה לפני לפחות שנים מחברי צוות ההערכה שמונו על ידי הוועדה המקצועית. במעמד זה הוא יוכל לנמק ולהסביר סוגיות, רעיונות וכיווני חשיבה המוצגים בתלקיט (ראה טופס).

5) ציון עובר 
· המעריכים ייתנו ציון מפורט לכל אחד מפרקי התלקיט, ויקבעו את ההערכה המסכמת של התלקיט כולו בהתאמה למכוון ביצועים מלווה, המגדיר את תבחיני ההערכה ואת איכות הביצוע של כל פרק בתלקיט. 
· הערכה והחלטה מסכמת באשר לציון התלקיט תימסר עד חודש ימים לפני מפגש המועמד עם ועדת ההערכה לצורך ההגנה על עבודתו
· הציון הסופי ייקבע על ידי חישוב ממוצע הציונים של כלל הפרקים בתיק הביצועים בהתאם למשקלות שנקבעו בלוח 1. 
· לאחר עיון בציון ובחוות הדעת של המעריכים, תחליט הוועדה המקצועית אם לאשר את התלקיט או לדחותו.
· הוועדה לא תאפשר החזרת עבודות לתיקון. מועמד שלא עמד בציון הנדרש יוכל להגיש בקשה חוזרת רק כעבור שנה.
· ההכרה במומחיות תאושר, אם המועמד זכה לציון משוקלל כולל של 80% ומעלה: פרקי התלקיט מהווים 70% מהציון הכולל, ושלב ההגנה – 30% ממנו.
· ההכרה במומחיות לצורכי שכר תחושב ממועד החלטת הוועדה לקבלת אישור הזכאות. 

לוח 1: הצגת פרקי תיק הביצועים, הגדרתם, מהותם ומשקלם בחישוב הציון
	פרקי תיק הביצועים
	מהות הפרקים

	אחוז בציון הכולל

	1. הצגת "האני המקצועי"

	תיאור פרופיל אישי של המועמד, המשקף ציוני דרך בתהליך הצמיחה המקצועית והמבטא את התנסויותיו ואת האתגרים שהתמודד עמם לאורך השנים. התיאור מסייע להכיר את גישתו, את תפיסותיו ואת אמונותיו המקצועיות  של המועמד, המעצבות את זהותו המקצועית והמשפיעות על שיקולי הדעת המנחים את עבודתו.
	20%
(הנחיות להגשה בטופס ב'1 בנספחים

	ב. סיכום מקורות ביקורתי מתבסס על חמישה  מקורות עדכניים שנכתבו בחמש השנים האחרונות 
	סיכום אינטגרטיבי ועדכני של מקורות מחקריים-תיאורטיים בעלי הקשר משותף, המוצג באמצעות ציר רעיוני מארגן, כגון גישות או מושגים וסוגיות או אוכלוסיות. בסיכום מוצגת בחינה ביקורתית והשוואתית של ממצאי המאמרים-המחקרים והשתמעויותיהם ביחס לעבודתו המעשית של המועמד וליישומים שונים בתחום המומחיות.  
	15%  
הנחיות בטופס ב.2. 
בנספחים

	   ג.1. תיאור תכניות  התערבות או פרויקטים שבוצעו בחמש  השנים האחרונות שלפני מועד ההגשה 
	תיאור שיטתי של שלבי הביצוע של תוכנית או פרויקט התערבות (ברמת הפרט, המשפחה, הקהילה או המדיניות) שבאמצעותו ניתן להרחיב את ההבנה של קוראי העבודה בדבר הזיקות ההדדיות בין שדה ההתנסות וההקשר שהמועמד פועל בתוכם לבין בסיס הידע התיאורטי, העיוני, האמפירי והידע היישומי, הערכי ובדבר השלכות זיקות אלה על ביצועיו. התיאור מסייע לאנשי המקצוע העובדים בתחום לראות תמונה רחבה יותר של ההתמודדות עם בעיות או תופעות באמצעות כלים, גישות ודרכי פעולה, כדי לקדם תהליכי שינוי ושיפור שאותם רוצים לחלוק עם קהילת העוסקים בתחום.
	אחד מתוך
שלוש האפשרויות
המוצגות

הנחיות בטפסים: ב.3. ,ב.4., ב.5. בנספחים
65%

	   ג.2. מסמך מדיניות (שנכתב באופן עצמאי) במהלך חמש השנים האחרונות 
	מסמך המציג עמדה של הכותב בנוגע לסוגיה או לבעיה המשפיעה על הלקוחות והתובעת ממקבלי ההחלטות לפעול למען שינוי המדיניות ולחתור למצב הרצוי. מטרת המסמך היא להסב את תשומת לבם של קובעי המדיניות לחומרת המצב ולשכנעם באופן לוגי ורציונלי, תוך הצגת נתונים והבאת רקע ועדויות אמפיריות מבוססות לחלופות ולדרכים שבאמצעותן ניתן לשנותו. הנייר מבטא את יכולתו של המועמד להגות שינוי מורכב, תוך הפגנת יכולת ביקורתית והבנת משתני הסביבה ומבנה הכוח המשפיעים על אפשרות יישומו של השינוי.
	אחד מתוך
שלוש האפשרויות
המוצגות

הנחיות בטפסים: ב.3. ,ב.4., ב.5. בנספחים
65%

	ג.3. מאמר "חוכמת המעשה" שנכתב בשלוש השנים האחרונות
	המאמר מבוסס על תיעוד נרטיבי של העשייה, פרי התנסות אישית-מקצועית. התיאור מתייחס להתמודדות עם תופעות, בעיות או מצבים ודילמות (ברמת הפרט, המשפחה, הקהילה, או המדיניות) בהקשר המקצועי, ומבטא את מעורבותו של הכותב ואת התבוננותו הרפלקטיבית על עשייתו. המאמר מציג תובנות הצומחות מתוך הידע הפרקטי-היישומי של המועמד, הנשענות גם על ידע תיאורטי ואמפירי התורם להרחבת הפרשנות על ההתנסויות המתוארות. המאמר מציג תובנות ברמת הכללה נטורליסטית המסייעת לפיתוח ידע חדש, הצומח מתוך השדה, וממנו הוא מופץ לקהילות למידה מקצועיות בתחום.
	אחד מתוך
שלוש האפשרויות
המוצגות

הנחיות בטפסים: ב.3. ,ב.4., ב.5. בנספחים
65%





נספחים
טופס  ב.1. הנחיות לכתיבת פרק א' בתיק הביצועים למומחיות

"האני המקצועי"

המסמך שהנך מתבקש/ת לכתוב הינו פרק א' בתיק הביצועים למומחיות. פרק זה הוא אחד משלושה פרקים שיש להגיש והוא מהווה 20% מציון תיק הביצועים.
את פרקי תיק הביצועים ניתן להגיש לאחר קבלת האישור כי עמדת בכל התנאים להכרה במומחיות. 
בפרק זה הנך נדרש לתת ביטוי אישי  לניסיונך ולתפקידך כעובד סוציאלי ולתאר באופן תמציתי את הנקודות הבאות:

1. תפישת עולם מקצועית המנחה את עבודתך
2. הנחות יסוד ואמונות בנוגע לעבודתך ולתפישת לקוחותייך
3. הנחות בדבר היכולת לקדם ולהוביל שינוי 
4. אתגרים, סיכונים והחלטות אתיות כבדות משקל שקיבלת בתפקיד
5. תובנות מכוננות שפיתחת בעבודתך
6. המלצות לדור הצעיר העוסק בתחום

נהלי הגשת הפרק:
· על גבי המסמך יש לרשום "פרק א' בתיק הביצועים", תחום המומחיות, ראשי תיבות של שמך ומספר תעודת זהות.
· היקף המסמך לא יעלה על 3 עמודים ברווח של 1.5 שורות גודל גופן 12
· הפרק יוגש לרשם המומחיות כחלק מתלקיט הביצועים

טופס  ב.2. הנחיות לכתיבת פרק ב' - בתיק הביצועים למומחיות

סיכום ביקורתי של חמישה מאמרים עדכניים
 
המסמך שהנך מתבקש/ת לכתוב הינו פרק ב'  בתיק הביצועים למומחיות. פרק זה הוא אחד משלושה פרקים שיש להגיש והוא מהווה  15% מציון תיק הביצועים.
את פרקי תיק הביצועים ניתן להגיש לאחר קבלת האישור כי עמדת בכל התנאים להכרה במומחיות. 
בפרק זה עליך לתאר בכתב:
1. הצג רשימה של חמישה מקורות עדכניים בעלי הקשר משותף, שלפחות שלושה מתוכם פורסמו בחמש השנים האחרונות.
2. רציונאל - תאר מה הרציונל המשותף  של מקורות אלה  ומה היסוד המארגן את הבחירה במקורות אלה  (כגון : מושג, גישה רעיונית-התערבותית, סוגיה, דילמה, אתגר, מיומנויות וכו').
3. השוואה  בין המקורות - הנך מתבקש לתאר מה הן נקודות הדמיון והשוני בין המקורות שנבחרו (עיגון בדוגמאות וסימוכין).
4. תרומת המקורות - ציין מה הן התרומה של כל מקור לנקודת המבט המוצגת ולהקשר הרלוונטי בתחום המומחיות.
5. התייחסות ביקורתית - כתוב התייחסות ביקורתית למקורות המוצגים (מבחינה מבנית, מתודולוגית, רעיונית או תכנית).
6. תובנות מסכמות – ציין תובנות שעשויות לתרום לקהילה המקצועית.
7. הצגת התייחסות רפלקטיבית אישית הנשענת על המקורות ובעלת משמעות לפיתוח ולצמיחה האישית של המועמד. 

נהלי הגשת הפרק:
· על גבי הפרק  יש לרשום "פרק ב' בתיק הביצועים" תחום המומחיות, ראשי תיבות של שמך ומספר תעודת זהות. 
· היקף המסמך לא יעלה על 5  עמודים ברווח של 1.5 שורות גודל גופן 12
· הפרק יוגש לרשם המומחיות כחלק מתיק הביצועים . 

טופס ב.3. הנחיות לכתיבת פרק ג' בתיק הביצועים
בחירה: ג.1. - תיאור התערבות/פרויקט בתיק הביצועים למומחיות 
פרק זה הוא אחד משלושה פרקים שיש להגיש והוא מהווה  65% מציון תיק הביצועים.
בפרק זה בחרת לתאר התערבות או פרויקט, שביצעת במהלך החמש השנים האחרונות.
לידיעתך, בפרק ג' ניתנות לך שלוש אפשרויות בחירה המפורטות בכללים להגשת תיק הביצועים.
במידה ובחרת לכתוב תיאור התערבות או פרויקט, אנא קרא את הכללים וההנחיות המפורטות במסמך זה.
את פרקי תיק הביצועים ניתן להגיש לאחר קבלת האישור כי עמדת בכל התנאים להכרה במומחיות. 
בפרק זה עליך להגיש עבודה בהתאם להנחיות הבאות:
1. הצגת הבעיה/נושא ההתערבות או הפרויקט בו נטל הנבחן חלק מרכזי ופעיל .
2. הצגת הרציונל לבחירת ההתערבות/הפרויקט.
3. מתן גיבוי עיוני להתערבות/פרויקט.
4. הצגת שיטות ומיומנויות התערבות מעוגנות בביבליוגרפיה רלוונטית.
5. ניתוח תהליך ההתערבות או הפרויקט.
6. הצגת היבטים של מדיניות וחקיקה הנוגעים להתערבות או הפרויקט.
7. הצגת היבטים ערכיים ואתיים הקשורים בהתערבות או הפרויקט.
8. הצגת הערכת תוצאות ההתערבות/פרויקט.
9. סיכום רפלקטיבי של ההתערבות/פרויקט והערכה אישית .
ציון מינימום נדרש הוא 80.

נהלי הגשת הפרק:
· על גבי המסמך יש לרשום "פרק ג.1. בתיק הביצועים"  תחום המומחיות, ראשי תיבות של שמך ומספר תעודת זהות.
· היקף הפרק לא יעלה על 15 עמודים כולל מקורות  בריווח של 1.5 שורות גודל גופן 12
· הפרק יוגש לרשם המומחיות כחלק תיק הביצועים. 

 טופס  ב.4. הנחיות לכתיבת פרק ג' – בתיק הביצועים למומחיות
בחירה: ג.2. – כתיבת מסמך מדיניות בתיק ביצועים למומחיות
המסמך שהנך מתבקש/ת לכתוב הינו מסמך מדיניות,  שהוא אחת מתוך שלוש אפשרויות הבחירה בפרק ג' של תיק הביצועים למומחיות. פרק זה הוא אחד משלושה פרקים שיש להגיש והוא מהווה  65% מציון תיק הביצועים.
את פרקי תיק הביצועים ניתן להגיש לאחר קבלת האישור כי עמדת בכל התנאים להכרה במומחיות. 
בפרק זה עליך לתאר בכתב : 
1. הגדרת הצורך, הבעיה וניסוח מטרת מסמך המדיניות: 
· מהו המצב  הבלתי רצוי ומה התנאים היוצרים אותו?
· תיאור היקף הבעיה והיקף השפעתה על הארגון, על הלקוחות, על הציבור 
· זיהוי ותיאור סוגיית הליבה העומדת בבסיס המצב הבעייתי תוך הפרדה בין תסמינים או סוגיות משנה לסוגיה המרכזית
· הסיבה שבגינה נדרשת קביעת מדיניות 
·  מטרת מסמך המדיניות
2. ניסוח חלופות 
· לאור ניתוח סוגיית הליבה ניסוח והגדרת קריטריונים ומדדי הצלחה 
· הצגת החלופות
· ניתוח החלופות תוך בחינת ההשלכות של כל חלופה
3. גיבוש חלופה מועדפת
· תיאור החלופה המועדפת
· פירוט המלצת המדיניות 
4. סיכום: עיקרי תכנית הפעולה 
פרטי המדיניות המומלצת לפרטיה
5. סיכום רפלקטיבי אישי של תהליך הכתיבה והמעורבות בנושא

נהלי הגשת הפרק:
· על גבי הפרק יש לרשום "פרק ג.2 בתיק הביצועים" תחום המומחיות, ראשי תיבות של שמך ומספר תעודת זהות.
· היקף הפרק לא יעלה על 15 עמ' כולל מקורות  ברווח של 1.5 שורות גודל גופן 12
· הפרק יוגש לרשם המומחיות כחלק מתיק הביצועים
[image: משרד העבודה, הרווחה והשירותים החברתיים.
חוסן חברתי לישראל.]

טופס  ב.5. הנחיות לכתיבת פרק ג' בתיק הביצועים
בחירה: ג.3 - מאמר חכמת המעשה בתיק הביצועים למומחיות  
פרק זה הוא אחד משלושה פרקים שיש להגיש והוא מהווה  65% מציון תיק הביצועים.
בפרק זה תוכל להגיש מאמר "חכמת המעשה" שכתבת במהלך החמש השנים בתנאי שהוא כולל את תתי הפרקים  המפורטים בהמשך. 
את פרקי תיק הביצועים ניתן להגיש לאחר קבלת האישור כי עמדת בכל התנאים להכרה במומחיות. 
בפרק זה עליך להגיש מאמר שכתבת באופן עצמאי בהתאם להנחיות הבאות: 
· המאמר מתייחס לסוגיות ולנושאים מתחום המומחיות 
· המאמר מבוסס על תיעוד נרטיבי של העשייה, פרי התנסות אישית-מקצועית
· המאמר מתייחס להתמודדות עם תופעות, בעיות ודילמות בהקשר המקצועי ומבטא את מעורבותו של הכותב ואת התבוננותו הרפלקטיבית על עשייתו 
· מציג תובנות הצומחות מתוך הידע הפרקטי-היישומי של המועמד, הנשענות גם על הידע התיאורטי והאמפירי שלו, התורם להרחבת הפרשנות על ההתנסויות המתוארות 
· מציג תובנות ברמת הכללה נטורליסטית, המסייעת לפיתוח ידע חדש הצומח מתוך השדה והנחשף לקהילות למידה מקצועיות בתחום. 

נהלי הגשת הפרק:
· על גבי הפרק יש לרשום "פרק ג.3  בתיק הביצועים" תחום המומחיות, ראשי תיבות של שמך ומספר תעודת זהות. 
· היקף הפרק לא יעלה על 15 עמודים כולל מקורות  ברווח של 1.5 שורות גודל גופן 12
· הפרק יוגש לרשם המומחיות כחלק מתיק הביצועים

מאחלים לך בהצלחה

